钦定古今图书集成/方舆汇编/职方典/第1360卷 > 《前题》冒起宗
## 钦定古今图书集成/方舆汇编/职方典/第1360卷 > 《前题》冒起宗

高凉众山青簇簇，登高遐瞩仙山独。罗浮参立远献
奇，铜鱼白马及山足。振衣绝顶群峰渺，人为胜夺天
机巧。阆花不胜龙凤洲，瀛海分得蓬莱岛。晋代仙人
潘茂名，丹炉药灶列从衡。雁行蛇窦精《易》理，出入二
语契仙经。道士授以九转诀，飞炼服食升天行。依山
泠泠有玉井，石甃深碧渟且泓。照人须发若明镜，色
如绀璧欺琳琼。仙源湮塞几经年，古迹漫漶名空传。
太学好奇胜情具，顾而乐之陟其巅。攀藤辟藓周遭
遍，徘徊曲磴浑忘倦。天划灵泉遗事呈，旧穴重开玉
井见。甘香澄冽俨醍醐，松饭胡麻堪并荐。嵚崎共道
此山好，雅尚多君恣幽讨。虚亭构结足夷犹，世上红
尘清自扫。